नेल्सन मंडेला फ़ाउंडेशन ने इस मौक़े पर लोगों से 67 मिनट की स्वयंसेवा या वॉल्यंटेरी काम करने को कहा है. दक्षिण अफ़्रीका के राजनीतिक संघर्ष में लगे मंडेला के 67 वर्षों को लोगों की श्रद्धांजलि के रूप में ये 67 मिनट माने जाएँगे.माना जा रहा है कि मंडेला ये दिन अपने परिजनों के साथ अपने गाँव में बिताना चाहेंगे. इस मौक़े पर लाखों स्कूली बच्चों ने एक साथ जन्मदिन का एक ख़ास गाना गाया है.एक नया विश्व रिकॉर्ड बनाने के लिए लगभग सवा करोड़ बच्चों को मिलकर एक साथ गाना था मगर अभी ये स्पष्ट नहीं है कि ये रिकॉर्ड बन पाया या नहीं.लाखों बच्चों ने मिलकर 'हैपी बर्थडे टाटा मडीबा' गाना गाया. ये उनके 93वें जन्मदिन के लिए ख़ासतौर पर तैयार किया गया गाना है.मंडेला ने 2004 में सार्वजनिक जीवन से संन्यास ले लिया था और उसके बाद से उनके स्वास्थ्य में लगातार गिरावट भी हुई है.उनके स्वास्थ्य पर अब चौबीसों घंटे निगरानी रखी जा रही है. दक्षिण अफ़्रीकियों के बीच अपने कुल-नाम मडीबा के ज़रिए प्रसिद्ध मंडेला इससे पहले पिछले साल जुलाई में विश्व कप फ़ुटबॉल के समापन समारोह में दिखे थे.प्रेरणाउनके जन्मदिन से पहले जारी की गई एक तस्वीर में वह अपने परिजनों के साथ बैठे मुस्कुराते दिखाई दे रहे हैं.इस मौक़े पर संयुक्त राष्ट्र महासचिव बान की मून का कहना था कि वह मंडेला के जन्मदिन को लोगों के लिए एक प्रेरणा के तौर पर देखते हैं.नेल्सन मंडेला फ़ाउंडेशन के प्रमुख अख़मत डांगर का कहना है, "एक व्यक्ति इस दुनिया को बेहतर बनाने के लिए अपने जीवन के 67 साल लगा सकता है तो सोचिए अगर हर व्यक्ति अपने 67 मिनट उसी काम में लगाए तो एक साथ हम कितना कुछ हासिल कर सकते हैं."दक्षिण अफ़्रीकी कंपनियों, स्वयंसेवी संस्थाओं और जानी-मानी हस्तियों ने वॉल्यंटेरी काम में समय देने की घोषणा की है.संयुक्त राष्ट्र महासचिव ने दुनिया भर के लोगों से ऐसा करने की अपील की है. इस मौक़े पर अमरीकी राष्ट्रपति बराक ओबामा ने एक बयान जारी करके कहा कि मंडेला के जीवन ने 'ज्ञान,शक्ति और शालीनता' का उदाहरण प्रस्तुत किया है.उनकी पत्नी मिशेल ओबामा और बेटियों ने पिछले महीने जोहानेसबर्ग में मंडेला से मुलाक़ात की थी.मंडेला ने पाँच साल तक राष्ट्रपति रहने के बाद पद छोड़ा था और थाबो एम्बेकी को पद सौंपा गया था.